Eelnõu

NARVA LINNAVOLIKOGU

OTSUS

Narva

# Narva Lasteaia Pääsuke tegevuse lõpetamine

**1. Asjaolud ja menetluse käik**

Kehtiv Narva munitsipaalharidussüsteemi arengukava 2030 kinnitati 30. juunil 2022. a Narva Linnavolikogu määrusega nr 16. Lähteolukorra analüüsi tulemustest lähtuvalt koostati ka tegevuskava (lisa 2). Linna haridusasutuste võrgu viimiseks demograafilise olukorra ja tegelike vajadustega kooskõlla nähti tegevuskavas ette ümberkorraldamisi ja asutuste tegevuse lõpetamist. Vaatamata 2023. aastal tehtud ümberkorraldustele Narva linna lasteaedade võrgus vajab see jätkuvalt korrastamist. Laste arv lasteaedades on pidevalt kahanenud: 2010. aastal käis Narva lasteaedades 3140 last, 2020 – 2558, 10.01.2022 – 2390, 10.01.2023 – 2262, 10.09.2023 – 2057. Vaatamata sellele, et 2023. a märtsis suleti Kaseke ja 2023. juunis suleti Karikakar ja Tuluke, samuti 2023. a detsembris suleti samal aastal Potsatajaga liidetud Tarekese maja, on lasteaedades 2023. a novembri seisuga jätkuvalt üle 150 täitmata lasteaiakoha.

Lasteaias Pääsuke on 2023. a sügisel 62 last. Vabu kohti on 18. Kevadel 2024. a läheb 11 last kooli, 50 lapsele pakutakse õppekohti teistes lasteaedades (rühmad võtavad vastu Potsataja ja Sädemeke, tasandusrühma võtab vastu Pingviin, üksiksoovijatele leitakse vabad kohad teistes lasteaedades). Õpetajate arv on 13, neist eesti keele oskuse B2-tasemega on 3 ja 2024. a augustis jõustuvatele kvalifikatsiooninõuetele mittevastavaid on 10. Pääsukeses on 20 tehnilist töötajat. Pääsukese tööjõukulud on 424 310 eurot aastas, majandamiskulud on 63 305 eurot aastas, millest 34 385 eurot aastas kulub hoonele ja ruumidele. Pääsukese maja ehitus-tehnilise ekspertiisi hinnang 2021. a oli 3,73. Kui 2024. a kevadel avatakse Vanalinna linnaosas uus 6-rühmaline Vanalinna lasteaed, mõjutab see paratamatult Pääsukese täituvust ning suurem osa Pääsukese õppekohti jääb perspektiivis täitmata.

**2. Õiguslikud alused**

1. Kohaliku omavalitsuse korralduse seaduse § 22 lg 1 p 34 kohaselt kuulub volikogu ainupädevusse linna ametiasutuse hallatava asutuse tegevuse lõpetamine.
2. Koolieelse lasteasutuse seaduse § 34 lg 1¹ kohaselt toimub lasteasutuse tegevuse lõpetamine seaduse § 33 lõikes 1 sätestatud korras; seaduse § 33 lg 1 alusel lasteasutuse korraldab ja kujundab linnavolikogu otsusel ümber linnavalitsus. Otsus tehakse arvestusega, et sellest on võimalik teavitada kirjalikult Haridus- ja Teadusministeeriumi, lasteasutust ja vanemaid (eestkostjaid, hooldajaid) vähemalt viis kuud enne ümberkorraldamise või ümberkujundamise tähtaega.

**3. Otsus**

Lõpetada Narva Lasteaia Pääsuke (registrikood 75026902) tegevus 31. juulil 2024. a, kuna lasteasutuse edasine tegevus on muutunud ebaotstarbekaks.

**4. Rakendussätted**

1. Otsus jõustub teatavakstegemisest.
2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul alates otsuse jõustumisest.

Irina Janovitš

Linnavolikogu esimees

eelnõu

# NARVA LINNAVALITSUS

### PROTOKOLLILINE OTSUS

Narva \_\_\_.\_\_\_\_\_\_\_.2023 nr \_\_\_\_

**Narva Linnavolikogu otsuse „Narva Lasteaia Pääsuke tegevuse lõpetamine“ eelnõu esitamine**

Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse „Narva Lasteaia Pääsuke tegevuse lõpetamine“ eelnõuga.
2. Volitada Narva Linnavalitsuse Kultuuriosakonna juhatajat Larissa Degelit antud küsimus ette kandma Narva Linnavolikogus.

Jaan Toots

Linnapea Üllar Kaljuste

Linnasekretär